Finale Kupa evropskih šampiona 1956.
Finale Kupa evropskih šampiona 1956. bilo je prvo finale ovog takmičenja. Finalnu utakmicu su igrali španski Real Madrid i francuski Stade Reims. Utakmica je odigrana 13. juna 1956. na stadionu Park prinčeva u Parizu. Real je put do finala započeo u prvoj rundi utakmicama protiv švicarskog Servettea. Nakon dvije pobjede uslijedio je meč protiv jugoslavenskog Partizana. Pobjedom 4-0 te porazom 0-3 u uzvratnoj utakmici Real se plasirao u polufinale, u kojem se susreo s Milanom. Pobjedom 4-2 u prvoj te porazom 1-2 u revanšu u Milanu Real je prošao u finale. Reims je takmičenje u Kupu evropskih šampiona započeo protiv danskog Aarhusa. U prvoj utakmici Reims kao gost slavi pobjedu 0-2. Iako je u revanšu Reims vodio 2-0, utakmica je završila 2-2 te Stade Reims prolazi u četvrtfinale. U četvrtfinalu je ukupnim rezultatom 8-6 slavio protiv mađarskog Vörös Lobogóa. U polufinalu je pobjedama 2-0 i 1-0 bio bolji od škotskog Hiberniana. Finalna utakmica počela je sjajno za Reims: Leblond i Templin postigli su golove u prvih 10 minuta, ali Real je do poluvremena uspio izjednačiti golovima Di Stéfana i Riala. Stade Reims ponovno je poveo u 62. minuti preko Hidalga, ali Marquitos i Rial postižu golove u 67. i 79. minuti te Real postaje pobjednik prvog finala Evropskog kupa.